**SV svikter ikke marka**

**SV svikter ikke marka**

# SV svikter ikke marka

Ola Wolff Elvevold,

gruppeleder i Oslo SV

**I mine år som** aktivist og ansatt i Natur og Ungdom og Naturvernforbundet, var det alltid viktig for oss ikke å ta tap på forskudd, og ikke mane fram flere motstandere enn vi behøvde. Jeg undrer meg over hvorfor Naturvernforbundet og Aksjonskomiteen mot utbygging i Grefsenkleiva velger en så annerledes tilnærming overfor Oslo SV og byråd Omar Samy Gamal.

I denne avis 3. desember kommer de med en rekke feilaktige påstander, både om Oslo SV og om hvordan saken om en eventuell oppgradering av skianlegget i Grefsenkleiva nå stiller seg. At Omar Samy Gamal «legger opp til å bryte byrådsplattformen» er simpelthen ikke sant. Når byrådspartiene i Oslo ble enig om å «ikke åpne for utbygging eller utvidelse av idrettsanlegg i Marka», er dette et viktig gjennomslag for SV-politikk. Den samme SV-politikken som ga oss Markaloven, Naturmangfoldloven og andre seire for norsk naturvern. Og Omar Samy Gamal har vært helt klar på at det selvsagt er uaktuelt for ham å legge fram et reguleringsforslag som bryter med vår byrådsplattform.

Forfatterne kritiserer en rekke elementer i det reguleringsforslaget som Bymiljøetaten nå har utarbeidet. Noe av kritikken er berettiget og viktig. Men det de helt underslår, er at det ikke har vært behandlet av byråden eller byrådet i Oslo. Det går selvfølgelig an å mene at forslaget aldri burde ha sett dagens lys. Men at det finnes, begrenser på ingen måte byrådets politiske handlingsrom til å fremme det reguleringsforslag byrådet selv ønsker overfor bystyret.

**Forhåpentlig kan det** finnes løsninger for Grefsenkleiva som gjør det mulig med fortsatt drift av skianlegget der, uten en utvidelse som vil bryte med byrådsplattformen. I tillegg til naturmangfoldet veier også hensynet til friluftslivet tungt. Denne delen av Lillomarka er mine egne kjente og kjære turområder. Dersom byrådet skulle fremme en reguleringssak som bryter med vår egen plattform, håper jeg Naturvernforbundet og andre lager bråk. Men inntil da, håper jeg de slutter å gjøre fiender av naturlig allierte. Oslo SV kommer aldri til å svikte Marka.

[Ola.Wolff.Elvevold@oslobystyre.no](mailto:Ola.Wolff.Elvevold@oslobystyre.no)

Klassekampen 08.12.2021 s 24.

Åpen lenke:

https://klassekampen.no/utgave/2021-12-03/debatt-sv-ofrer-naturen-i-oslo/6hFM